SET ปิดเช้าบวก 7 จุด ลุ้นรัฐคลอดมาตรการกระตุ้นศก.เพิ่มเติม โบรกฯคาดบ่ายวิ่งต่อ
SET ปิดเช้าบวก 7 จุด ลุ้นรัฐคลอดมาตรการกระตุ้นศก.เพิ่มเติม โบรกฯคาดบ่ายวิ่งต่อ โดยดัชนีช่วงเช้าปิดที่ระดับ 1,243.72 จุด เพิ่มขึ้น 6.68 จุด หรือ 0.54% มูลค่าการซื้อขาย 2.27 หมื่นล้านบาท
1 ต.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,243.72 จุด เพิ่มขึ้น 6.68 จุด หรือ 0.54% มูลค่าการซื้อขาย 2.27 หมื่นล้านบาท
10 หุ้นดันดัชนีเช้านี้

ด้าน นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยเช้านี้รีบาวด์ในทิศทางเดียวกับตลาดหุ้นในภูมิภาคเอเชียที่เช้านี้เคลื่อนไหวในแดนบวกกัน แม้ว่าหลายตลาดจะปิดทำการ ขณะที่มีความคืบหน้ามาตรการกระตุ้นเศรษฐกิจของสหรัฐฯ และบ้านเราก็ยังมีลุ้นมาตรการกระตุ้นเศรษฐกิจที่คาดว่าจะออกมาเพิ่มเติม ในระดับชนชั้นกลาง-บน ทำให้ตลาดฯดีดตัวขึ้นมาได้บ้าง แม้ภาพใหญ่ตลาดฯยังเป็นลักษณะ Sideway Down
นอกจากนี้ บ้านเราหากมองในแง่ความเชื่อมั่นก็หดหายไป เห็นได้จากวอลุ่มเทรดโดยรวมที่บางมาก แม้วันนี้จะมีหุ้นใหม่ MICRO เข้าเทรดวันแรก แต่หากหักหุ้นใหม่ไปวอลุ่มเทรดถือว่าน้อยมาก ซึ่งส่วนหนึ่งคนก็ยังกังวลว่าจะมีการทำ Short Sell หรือไม่ในวันนี้ โดยช่วง 2 วันที่ผ่านมามีการทำ Short Sell ราว 400-500 ล้านบาท ซึ่งระดับนี้ไม่ได้น่ากลัวอะไร
อย่างไรก็ดี ตลาดฯยังต้องติดตามการดีเบตของผู้เข้าชิงตำแหน่งประธานาธิบดีสหรัฐ ที่จะมีอีก 2 ครั้งในเดือนต.ค. หลังจบการดีเบตครั้งแรก ผลโพลที่ออกมาระบุว่านายโจ ไบเดน ตัวแทนจากพรรคเดโมแครต มีคะแนนนำ ประธานาธิบดีโดนัลด์ ทรัมป์ ตัวแทนจากพรรครีพับลิกัน รวมทั้งให้ติดตามตัวเลขเศรษฐกิจของประเทศสำคัญ ทั้ง PMI ภาคการผลิตของยูโรโซน และสหรัฐ, ตัวเลขการจ้างงานของสหรัฐ เป็นต้น
สำหรับแนวโน้มการลงทุนในช่วงบ่ายนี้ นายวิจิตร กล่าวว่า ตลาดฯคงจะยังยืนในแดนบวกได้ โดยมีแนวรับ 1,230 จุด ส่วนแนวต้าน 1,260 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
MICRO  มูลค่าการซื้อขาย  2,227.57 ล้านบาท  ปิดที่    4.58 บาท เพิ่มขึ้น  1.93 บาท
KBANK  มูลค่าการซื้อขาย    934.57 ล้านบาท  ปิดที่   78.00 บาท เพิ่มขึ้น  1.00 บาท
BANPU  มูลค่าการซื้อขาย    868.75 ล้านบาท  ปิดที่    6.25 บาท เพิ่มขึ้น  0.45 บาท
AOT    มูลค่าการซื้อขาย    784.45 ล้านบาท  ปิดที่   56.50 บาท ราคาไม่เปลี่ยนแปลง
PTT    มูลค่าการซื้อขาย    550.04 ล้านบาท  ปิดที่   32.75 บาท เพิ่มขึ้น  0.75 บาท